text:
на договорите за продажба на китайските и тайванските дружества изглеждат еднакви — по отношение на оформлението, както и на съдържанието. Шесто, във видеоматериал по интернет представител на китайското дружество е заявил, че китайското дружество предоставя технически консултации и надзор на малайзийското дружество.
 (94)
 Други елементи, които не бяха оповестени от посоченото малайзийско дружество по време на разследването на място, но бяха получени от митническите органи на една държава членка, са следните: малайзийското дружество е било сключило споразумение за разрешение на използването на търговска марка със същото китайско дружество, чийто ангажимент е бил приет; по силата на това споразумение малайзийското дружество е получило разрешение да използва търговската марка на китайското дружество, ако това бъде поискано от клиентите. Освен това един от първите клиенти на малайзийското дружество в Съюза е представен от търговски представител на китайското дружество. Накрая, първата доставка в Съюза на малайзийското дружество е била предмет на разследване от страна на митническите органи на една държава членка, тъй като модулите са били етикетирани „Произведено в Китай“, заедно с търговската марка на китайското дружество върху тях.
 (95)
 Малайзийското дружество отговори на писмото по член 28, параграф 4 с писмо на 14 декември 2015 г., като заяви, че не е имало намерение да укрива търговските връзки с китайското дружество и че е отговорило добросъвестно във формуляра с искане за освобождаване. Те също така заявиха, че митническите органи на една държава членка са приели, след приключване на разследването, че модулите са етикетирани погрешно и че действително са били произведени от дружеството в Малайзия. Митническите органи на една държава членка обаче потвърдиха пред Комисията, че модулите не са били с произход от Малайзия.
 (96)
 След оповестяването на мерките малайзийското дружество заяви, че Комисията основава решението си на предположения, твърдения и неверни обвинения, основанията и доказателствата за които, ако изобщо са налице, не са им били оповестени, възпрепятствайки правото на защита на дружеството. По-конкретно дружеството критикува Комисията за това, че не е оповестила видеоматериала по интернет, посочен в съображение 93, както и информацията, получена от митническите органи на една държава членка, посочена в съображение 94. Дружеството също така заяви, че не е свързано с китайското дружество и че не е укрило договора за разрешение на използването на търговска марка с китайското дружество по време на проверката на място. По отношение на разследването на митническите органи на една държава членка дружеството изтъкна, че накрая всички стоки са били освободени като модули с произход от Малайзия. И на последно място, дружеството заяви, че датата му на основаване, както и фактът, че е продавало на дружество в Съединените американски щати, коeто е свързано с китайското дружество, не са убедителни доводи, въз основа на които да бъде отказано освобождаването. Също така малайзийското дружество поиска изслушване от служителя по изслушванията при търговските процедури, което бе проведено на 12 януари 2016 г. Преди посоченото изслушване видеоматериалът по интернет беше оповестен на дружеството, което потвърди точността му по време на изслушването.
 (97)
 Предоставените от дружеството допълнителни разяснения не бяха от такова естество, че да доведат до промяна в горното заключение поради изложените


text:
по-долу причини.
 (98)
 Елементите, посочени в съображение 93 по-горе, не са просто предположения и твърдения, а факти, които като такива не бяха оспорени от дружеството. Освен това тези факти бяха представени на дружеството в писмото по член 28 от 3 декември 2015 г., в което дружеството беше приканено да представи коментари. След това констатациите бяха оповестени на дружеството на 22 декември 2015 г., когато то отново беше приканено да представи коментари. Следователно правото на защита на дружеството е уважено в пълна степен. Това не променя факта, че дружеството най-малкото се е опитало да сведе до минимум, ако не и да скрие търговските си връзки, включително наличието на споразумение за разрешение на използването на търговска марка, с китайското дружество по време на проверката на място. Всъщност малайзийското дружество е посочило използването на търговската марка на китайското дружество по време на проверката на място, макар изрично да упоменава „за определен период“. Договорът за използване на търговска марка нито беше предоставен, нито беше разкрито на място, че въпросното споразумение е било подновено за още четири години. Нито един от елементите, споменати по-горе в съображение 93, които показват тесните търговски връзки между двете дружества, не бяха обяснени подробно или представени на службите на Комисията по време на проверката на място. Също така точността на посочените елементи не беше оспорена от дружеството.
 (99)
 Член 23, параграф 6 от основния регламент предвижда, че за да получи освобождаване, производителят износител трябва да докаже, че не е свързан с производители, към които се прилагат мерките, и че не участва в практики на заобикаляне.
 (100)
 Що се отнася до първия критерий (да няма връзка с производител, подлежащ на мярката), производителят износител се е опитал да омаловажи, ако не и да укрие множеството си връзки с китайския производител износител, както е посочено в съображение 93. Тежестта на доказване на липсата на такава връзка обаче е на производителя износител. Поради липсата на сътрудничество по този въпрос и предвид невъзможността да се провери цялата представена нова информация в отговор на оповестяването на мерките се наложи Комисията да разчита на наличните факти, за да прецени дали производителят износител е опровергал prima facie впечатлението, въз основа на наличните данни, че той е свързан с китайското дружество. По мнение на Комисията производителят износител не e успял да направи това, тъй като съществуват множество индикации за тясна връзка между китайското дружество и производителя износител.
 (101)
 Във всеки случай, дори ако е изпълнен първият критерий, quod non, Комисията счита, че вторият критерий не е изпълнен. Производителят износител е участвал в практики на заобикаляне по два различни начина — всеки от които е достатъчен сам по себе си да бъде отхвърлено искането за освобождаване. Важен показател за участие в дейности по заобикаляне — общ и за двата начина и безспорен — е че производителят износител е започнал дейността си след налагането на първоначалните мерки.
 (102)
 Първо, твърдението на дружеството, че всички стоки, упоменати в съображение 96, са били освободени като модули с произход от Малайзия, не отговаря на фактическото положение. Митническите органи на държавата членка предоставиха информация на

type: legislation

jurisdiction: EU


text:
Комисията, която показва, че за тези модули се счита, че са от китайски произход, тъй като наименованието на китайското дружество е било етикетирано на палетите на въпросните соларни модули. С цел защита на текущото разследване от страна на тази национална митническа администрация тази информация не можеше да бъде оповестена на малайзийското дружество. Комисията обаче обърна внимание на дружеството, че служителят по изслушванията при търговските процедури може да провери точността на информацията въз основа на членове 12, 13 и 15 от неговия мандат.
 (103)
 Информацията, предоставена от митническите органи, е доказателство за претоварване от страна на производителя износител и поради това е доказателство, че производителят износител участва в практики на заобикаляне.
 (104)
 На второ място, споразумението за използване на търговска марка с китайския производител износител е било сключено и удължено в момент, когато китайският производител износител е изнасял за Съюза съгласно условията на поет ценови ангажимент. Този ангажимент забранява, inter alia, продажбите за Съюза на разглеждания продукт, произвеждан в трета държава, тъй като това би направило невъзможно, или най-малкото практически неосъществимо, наблюдението на ангажимента, и по-специално на разпоредбата за кръстосани продажби. Условията на неповерителната версия на ангажимента бяха добре известни на промишлеността и бяха предоставени, при поискване, от службите на Комисията. Освен това предвид неговите тесни търговски връзки с китайския производител, те бяха предоставени и на производителя износител. Сключвайки споразумението за използване на търговска марка, производителят износител е заобиколил условията на ангажимента и също така е участвал в практики на заобикаляне. В хода на изслушването, проведено на 12 януари 2016 г., малайзийското дружество заяви, че не е предоставило невярна или подвеждаща информация и че е действителен малайзийски производител на соларни модули. По отношение на доказателствата, събрани от националната митническа администрация, които не можеха да бъдат оповестени на малайзийското дружество поради причините, изложени по-горе, дружеството поиска Службата по изслушванията да провери точността им. Служителят по изслушванията при търговските процедури впоследствие информира дружеството, че е проверил точността на информацията от националната митническа администрация и че на тази основа националните митнически органи са заключили, че значително количество модули от въпросната доставка са били с китайски произход.
 (105)
 Поради това в съответствие с член 28, параграф 1 от основния регламент констатациите по отношение на дружеството бяха основани на наличните факти.
 (106)
 С оглед на констатациите във връзка с промяната в схемите на търговия и практиките на претоварване, както е посочено в раздел 2, и констатациите, изложени в съображения 93—105 по-горе, във връзка с установеното, че малайзийското дружество има тесни връзки с китайското дружество, извършва претоварване и нарушения на ангажимента — достатъчни поотделно сами по себе си, освобождаването, поискано от това малайзийско дружество, не беше предоставено, в съответствие с член 23, параграф 6 от основния регламент.
 (107)
 Едно от дружествата в Тайван не оповести своевременно подробна информация за реализацията на елементи на свързаното с него дружество в Китай — представено като дружество, извършващо рязане на пластини; данни за вноса, доказателства за спазването на ограниченията в Тайван, както и точните потоци на покупките. Допълнителните разяснения, предоставени от това дружество, след искане по член 28, параграф 1, обаче


text:
бяха достатъчни, за да се предостави освобождаване на дружеството, тъй като то е предоставило исканата информация, която беше проверена от Комисията.
 (108)
 За останалите 5 малайзийски и 21 тайвански производители износители, включително дружеството, посочено в съображение 107, бе установено, че не участват в практики на заобикаляне, поради което освобождаване може да бъде предоставено на модули и елементи, произведени в съответствие с член 23, параграф 6 от основния регламент.
 (109)
 По-конкретно голяма част от тези дружества са били създадени преди налагането на мерки срещу КНР. Въз основа на отговорите им на въпросника бяха проверени производствените обекти на всички тези дружества. Проверката на статистическите данни за производството и капацитета, за разходите за производство, за покупките на суровини, полупродукти и крайни стоки, както и за експортните продажби за Съюза, потвърди, че тези дружества са действителни производители, за които не са открити доказателства за заобикаляне на мерките.
 (110)
 От другите производители, които не са заявили своя интерес при настоящата процедура и не са осъществявали износ на продукта, предмет на разследването, през разследвания период, но възнамеряват да подадат искане за освобождаване от изравнителното мито с разширен обхват по реда на член 20 и член 23, параграф 6 от основния регламент, ще бъде поискано да попълнят формуляр с искане за освобождаване, за да може Комисията да прецени дали има основания за освобождаването им.
 (111)
 След оповестяването на мерките няколко дружества заявиха интереса си и приветстваха решението на Комисията във връзка с освобождаването им. Тези дружества обаче изтъкнаха също така факта, че между различните дружества в отрасъла на соларните панели широко се използват договорености (често наричани ПОО договорености), при които производителите на елементи/модули (често наричани притежатели на търговска марка) понякога изпращат част от своите елементи за комплектоване в модули от страна на други производители (често наричани ПОО производители). Тези дружества поискаха уточнение, че ще продължат да се ползват от освобождаване, когато сключат подобна договореност. Комисията потвърждава, че такива договорености — по-правилно посочвани като договорености за подизпълнение, съществуват в отрасъла на соларните панели и попадат в обхвата на предоставеното освобождаване. Съгласно такива договорености доставчиците и произходът на суровините се контролират от страна на притежателите на търговска марка; подизпълнителят използва дизайна на модела, предоставен от притежателя на лиценз за търговска марка, като последният осъществява надзор на производствения процес. При такива договорености обаче елементите трябва да бъдат произведени от дружествата, ползващи се от освобождаване, както е посочено в член 1, параграф 2 по-долу.
 (112)
 Когато има основания за освобождаване, действащите мерки с разширен обхват ще бъдат съответно изменени. Впоследствие предоставените освобождавания ще бъдат предмет на наблюдение, с цел да се осигури изпълнението на определените в тях условия.
 (113)
 Счита се, че в настоящия случай са необходими специални мерки, за да се гарантира правилното прилагане на освобождаването. Специалните мерки се изразяват в изискването за представяне на митническите органи на държавите членки на валидна търговска фактура, която да отговаря на изискванията, определени в член 1, параграф 2. Внос, който не е придружен от такава фактура, подлежи на облагане с разширеното изравнително мито.
 5. ОПОВЕСТЯВАНЕ НА МЕРКИТЕ
 (114)
 Всички заинтересовани страни бяха информирани


text:
за основните факти и съображения, водещи до горните заключения, и бяха поканени да представят коментари. Устните и писмените коментари, направени от страните, бяха разгледани. Никой от представените аргументи не даде основание за изменение на окончателните констатации.
 (115)
 Мерките, предвидени в настоящия регламент, са в съответствие със становището на комитета, създаден съгласно член 15, параграф 1 от Регламент (ЕО) No 1225/2009 на Съвета,
 ПРИЕ НАСТОЯЩИЯ РЕГЛАМЕНТ:
 Член 1
 1. Окончателното изравнително мито, приложимо към „всички други дружества“, наложено с член 1, параграф 2 от Регламент за изпълнение (ЕС) No 1239/2013 върху вноса на кристални силициеви фотоволтаични модули и ключови компоненти (т.е. елементи) с произход или изпратени от Китайската народна република, освен ако са под режим транзит по смисъла на член V от ГАТТ, се разширява, за да включи и вноса на кристални силициеви фотоволтаични модули и ключови компоненти (т.е. елементи), изпращан от Малайзия и Тайван, независимо дали е с деклариран произход от Малайзия и Тайван, понастоящем класирани в кодове по КН ex 8501 31 00, ex 8501 32 00, ex 8501 33 00, ex 8501 34 00, ex 8501 61 20, ex 8501 61 80, ex 8501 62 00, ex 8501 63 00, ex 8501 64 00 и ex 8541 40 90 (кодове по ТАРИК 8501310082, 8501310083, 8501320042, 8501320043, 8501330062, 8501330063, 8501340042, 8501340043, 8501612042, 8501612043, 8501618042, 8501618043, 8501620062, 8501620063, 8501630042, 8501630043, 8501640042, 8501640043, 8541409022, 8541409023, 8541409032, 8541409033), с изключение на произведените от дружествата, изброени по-долу:
 Държава
 Дружество
 Допълнителен код по ТАРИК
 Малайзия
 AUO — SunPower Sdn. Bhd.
 Flextronics Shah Alam Sdn. Bhd.
 Hanwha Q CELLS Malaysia Sdn. Bhd.
 Panasonic Energy Malaysia Sdn. Bhd.
 TS Solartech Sdn. Bhd.
 C073
 C074
 C075
 C076
 C077
 Тайван
 ANJI Technology Co., Ltd.
 AU Optronics Corporation
 Big Sun Energy Technology Inc.
 EEPV Corp.
 E-TON Solar Tech. Co., Ltd.
 Gintech Energy Corporation
 Gintung Energy Corporation
 Inventec Energy Corporation
 Inventec Solar Energy Corporation
 LOF Solar Corp.
 Ming Hwei Energy Co., Ltd.
 Motech Industries, Inc.
 Neo Solar Power Corporation
 Perfect Source Technology Corp.
 Ritek Corporation
 Sino-American Silicon Products Inc.
 Solartech Energy Corp.
 Sunengine Corporation Ltd.
 Topcell Solar International Co., Ltd.
 TSEC Corporation
 Win Win Precision Technology Co., Ltd.
 C058
 C059
 C078
 C079
 C080
 C081
 C082
 C083
 C084
 C085
 C086
 C087
 C088
 C089
 C090
 C091
 C092
 C093
 C094
 C095
 C096
 2. Освобождаванията, предоставени на дружествата, изрично посочени в параграф 1 от настоящия член или получили разрешение от Комисията в съответствие с член 2, параграф 2, се прилагат при условието за представяне пред митническите органи на държавите членки на валидна търговска фактура, издадена от производителя или изпращача, на която да фигурира декларация с дата и подпис на служител на издалия фактурата субект, който посочва името и длъжността си. В случая на кристалните силициеви фотоволтаични елементи тази декларация следва да гласи:
 „Аз, долуподписаният, удостоверявам, че (обемът) кристални силициеви фотоволтаични елементи, продавани за износ в Европейския съюз, включени в настоящата фактура, са произведени от (наименование и адрес на дружеството) (допълнителен код по ТАРИК) в (засегнатата държава); Декларирам, че предоставената в настоящата фактура информация е пълна и вярна.“
 В случая на кристалните силициеви фотоволтаични модули


text:
тази декларация следва да гласи:
 „Аз, долуподписаният, удостоверявам, че (обемът) на кристални силициеви фотоволтаични модули, продавани за износ в Европейския съюз, включени в настоящата фактура, са произведени
 i)
 от (наименование и адрес на дружеството) (допълнителен код по ТАРИК) в (засегнатата държава); ИЛИ
 ii)
 от трета страна подизпълнител (наименование и адрес на дружеството) (допълнителен код по ТАРИК) в (засегнатата държава);
 (заличете ненужния от двата горепосочени варианта)
 с кристални силициеви фотоволтаични елементи, произведени от (наименование и адрес на дружеството) (допълнителен код по ТАРИК) в (засегнатата държава); [да се добави, ако засегнатата държава подлежи на първоначалните мерки или на действащите мерки срещу заобикалянето]) в (засегнатата държава).
 Декларирам, че предоставената в настоящата фактура информация е пълна и вярна.“
 Ако не бъде представена такава фактура и/или един или двата допълнителни кода по ТАРИК не са предоставени в гореспоменатата декларация, се прилага митническата ставка, приложима за „всички други дружества“, и в митническата декларация се декларира допълнителния код по ТАРИК B999.
 3. Митото, чийто обхват е разширен съгласно параграф 1 от настоящия член, се събира върху вноса, изпращан от Малайзия и Тайван, независимо дали е с деклариран произход от Малайзия и Тайван, регистриран в съответствие с член 2 от Регламент за изпълнение (ЕС) 2015/832 и член 23, параграф 4 и член 24, параграф 5 от Регламент (ЕО) No 597/2009, с изключение на вноса, произведен от дружествата, изброени в параграф 1.
 4. Освен ако е предвидено друго, се прилагат действащите разпоредби в областта на митата.
 Член 2
 1. Исканията за освобождаване от митото, чийто обхват се разширява с член 1, се подават в писмен вид на един от официалните езици на Европейския съюз, като трябва да бъдат подписани от лице, упълномощено да представлява субекта, който подава искането за освобождаване. Искането трябва да бъде изпратено на следния адрес:
 European Commission
 Directorate-General for Trade
 Directorate H
 Office: CHAR 04/39
 1049 Brussels
 BELGIUM
 2. В съответствие с член 23, параграф 6 от Регламент (ЕО) No 597/2009 Комисията може да вземе решение за освобождаване на вноса на дружества, които не заобикалят изравнителните мерки, наложени с Регламент за изпълнение (ЕС) No 1239/2013, от митото, чийто обхват се разширява с член 1.
 Член 3
 Митническите органи се приканват да преустановят регистрационния режим за внос, установен в съответствие с член 2 от Регламент за изпълнение (ЕС) 2015/832.
 Член 4
 Настоящият регламент влиза в сила в деня след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 11 февруари 2016 година.
 За Комисията
 Председател
 Jean-Claude JUNCKER
 (1) ОВ L 188, 18.7.2009 г., стр. 93.
 (2) Регламент за изпълнение (ЕС) No 1239/2013 на Съвета от 2 декември 2013 година за налагане на окончателно изравнително мито върху вноса на кристални силициеви фотоволтаични модули и ключови компоненти (т.е. елементи) с произход или изпратени от Китайската народна република (ОВ L 325, 5.12.2013 г., стр. 66).
 (3) ОВ L 132, 29.5.2015 г., стр. 53.
 (4) COMEXT е база данни за външнотърговската статистика, управлявана от Евростат.
 (5) Вж. стр. 9–16 от искането


text:
от 14 април 2015 г. версията на разположение за преглед, както и приложения 9 и 10, на разположение за преглед.
 (6) Вж. бележка под линия No 17 от искането от 14 април 2015 г. — версията на разположение за преглед.
 (7) Пак там.
 (8) Вж. стр. 9–14 от искането от 14 април 2015 г. — версията на разположение за преглед, както и приложения 9 и 10 на разположение за преглед.
 (9) Вж. бележка под линия No 17 от искането от 14 април 2015 г. — версията на разположение за преглед.
 (10) Пак там.
 (11) ОВ L 325, 5.12.2013 г., стр. 66.
 (12) С Регламент за изпълнение (ЕС) 2015/866 на Комисията от 4 юни 2015 г. бе оттеглено приемането на ангажимента за трима производители износители съгласно Решение за изпълнение 2013/707/ЕС (ОВ L 139, 5.6.2015 г., стр. 30.). Един от тримата производители износители е китайското дружество, което е посочено по-горе.


text:
 19.1.2016
 BG
 Официален вестник на Европейския съюз
 L 12/27
 РЕГЛАМЕНТ ЗА ИЗПЪЛНЕНИЕ (ЕС) 2016/45 НА КОМИСИЯТА
 от 18 януари 2016 година
 за одобрение на изменение, което не е несъществено, в спецификацията на наименование, вписано в регистъра на храните с традиционно специфичен характер [Prekmurska gibanica (ХТСХ)]
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 2 от него,
 като има предвид, че:
 (1)
 В съответствие с член 53, параграф 1, първа алинея от Регламент (ЕС) No 1151/2012 Комисията разгледа заявлението на Словения за одобрение на изменение в спецификацията на храната с традиционно специфичен характер „Prekmurska gibanica“, регистрирана по силата на Регламент (ЕС) No 172/2010 на Комисията (2), изменен с Регламент (ЕС) 2015/176 (3).
 (2)
 Тъй като въпросното изменение не е несъществено по смисъла на член 53, параграф 2 от Регламент (ЕС) No 1151/2012, в съответствие с член 50, параграф 2, буква б) от същия регламент Комисията публикува заявлението за изменение в Официален вестник на Европейския съюз
 (4).
 (3)
 Тъй като Комисията не получи никакви възражения по член 51 от Регламент (ЕС) No 1151/2012, изменението в спецификацията следва да бъде одобрено,
 ПРИЕ НАСТОЯЩИЯ РЕГЛАМЕНТ:
 Член 1
 Одобрява се публикуваното в Официален вестник на Европейския съюз изменение в спецификацията на наименованието „Prekmurska gibanica“ (ХТСХ).
 Член 2
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 18 януари 2016 година.
 За Комисията
 Председател
 Jean-Claude JUNCKER
 (1) ОВ L 343, 14.12.2012 г., стр. 1.
 (2) Регламент (ЕС) No 172/2010 на Комисията от 1 март 2010 г. за вписване на название в Регистъра на храните с традиционно специфичен характер [Prekmurska gibanica (ХТСХ)] (ОВ L 51, 2.3.2010 г., стр. 11).
 (3) Регламент (ЕС) 2015/176 на Комисията от 5 февруари 2015 г. за одобрение на изменение, което не е несъществено, в спецификацията на наименование, вписано в регистъра на храните с традиционно специфичен характер [Prekmurska gibanica (ХТСХ)] (ОВ L 30, 6.2.2015 г., стр. 16).
 (4) ОВ C 235, 18.7.2015 г., стр. 16.


text:
 7.8.2020
 BG
 Официален вестник на Европейския съюз
 L 258/1
 РЕГЛАМЕНТ ЗА ИЗПЪЛНЕНИЕ (ЕС) 2020/1163 НА КОМИСИЯТА
 от 6 август 2020 година
 за разрешаване на пускането на пазара на гъбен прах с витамин D2 като нова храна съгласно Регламент (ЕС) 2015/2283 на Европейския парламент и на Съвета и за изменение на Регламент за изпълнение (ЕС) 2017/2470 на Комисията
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2015/2283 на Европейския парламент и на Съвета от 25 ноември 2015 г. относно новите храни, за изменение на Регламент (ЕС) No 1169/2011 на Европейския парламент и на Съвета и за отмяна на Регламент (ЕО) No 258/97 на Европейския парламент и на Съвета и на Регламент (ЕО) No 1852/2001 на Комисията (1), и по-специално член 12 от него,
 като има предвид, че:
 (1)
 В Регламент (ЕС) 2015/2283 се предвижда, че само новите храни, разрешени и включени в списъка на Съюза, могат да бъдат пускани на пазара в рамките на Съюза.
 (2)
 На основание член 8 от Регламент (ЕС) 2015/2283 беше приет Регламент за изпълнение (ЕС) 2017/2470 на Комисията (2) за изготвяне на списъка на Съюза на разрешените нови храни.
 (3)
 В съответствие с член 12 от Регламент (ЕС) 2015/2283 Комисията взема решение за разрешаването и за пускането на пазара на Съюза на дадена нова храна и за актуализиране на списъка на Съюза.
 (4)
 На 17 юли 2018 г. дружеството Oakshire Naturals, LP. („заявителят“) подаде до Комисията заявление в съответствие с член 10, параграф 1 от Регламент (ЕС) 2015/2283 за пускането на пазара на Съюза на гъбен прах с витамин D2 като нова храна. Заявлението се отнася до употребата на гъбен прах с витамин D2 в широка гама храни и напитки, предназначени за консумация от населението като цяло, в храни за специални медицински цели съгласно определението в Регламент (ЕС) No 609/2013 на Европейския парламент и на Съвета (3), с изключение на храни за кърмачета, както и в хранителни добавки съгласно определението в Директива 2002/46/ЕО на Европейския парламент и на Съвета (4), предназначени за лица над 7-месечна възраст.
 (5)
 Заявителят подаде до Комисията и искане за защита на данни — обект на права на собственост, във връзка с научните данни, представени в подкрепа на заявлението, а именно спецификациите за суровините и технологичните спомагателни вещества (5), сертификатите за анализ и данните за партидите гъбен прах с витамин D2 (6) и докладите за устойчивостта на гъбения прах с витамин D2 (7).
 (6)
 На 18 октомври 2018 г. Комисията проведе консултация с Европейския орган за безопасност н храните („Органа“), като му възложи да извърши оценка на гъбения прах с витамин D2 като нова храна в съответствие с член 10, параграф 3 от Регламент (ЕС) 2015/2283.
 (7)
 На 28 ноември 2019 г. Органът прие научното становище Safety of vitamin D2 mushroom powder as a novel food pursuant to Regulation (EU) 2015/2283 („Безопасност на гъбения прах с витамин D2 като нова храна съгласно Регламент (ЕС) 2015/2283“) (8). Това научно становище е в съответствие с изискванията на член 11 от


text:
Регламент (ЕС) 2015/2283.
 (8)
 В своето научно становище Органът стигна до заключението, че — при предложените видове употреба и при предложените количества — когато се използва в широка гама храни и напитки, в храни за специални медицински цели с изключение на храни за кърмачета, както и в хранителни добавки, предназначени за населението като цяло на възраст над 1 година, гъбеният прах с витамин D2 е безопасен. Органът също така отбеляза, че в случай на консумация на големи количества други храни, съдържащи или с добавен витамин D, приемът от кърмачета на възраст между 7 и 12 месеца на хранителни добавки, съдържащи гъбен прах с витамин D2 в количества, равностойни на 10 μg витамин D, може да доведе до комбиниран общ прием на витамин D, който би превишил допустимите горни прагове на прием на витамин D (9). Поради това може да се заключи, че приемът от кърмачета на възраст между 7 и 12 месеца на витамин D от хранителни добавки, съдържащи гъбен прах с витамин D2 в количества, равностойни на 10 μg витамин D, може да не е в съответствие с условията, определени в член 7 от Регламент (ЕС) 2015/2283, и съответно тази употреба не следва да бъде разрешавана.
 (9)
 Следователно научното становище дава достатъчно основания да се твърди, че — при предложените видове употреба и при предложените количества и при употреба в хранителни добавки, предназначени за населението като цяло на възраст над една година — гъбеният прах с витамин D2 отговаря на разпоредбите на член 12, параграф 1 от Регламент (ЕС) 2015/2283.
 (10)
 В своето научно становище Органът счете, че данните от спецификациите за суровините и технологичните спомагателни вещества, сертификатите за анализ и данните за партидите гъбен прах с витамин D2 и докладите за устойчивостта на гъбения прах с витамин D2 са послужили като основа за определянето на безопасността на новата храна. Поради това Комисията смята, че без данните от доклада от посочените изследвания не би било възможно да се направят заключенията относно безопасността на гъбения прах с витамин D2.
 (11)
 След като получи научното становище на Органа, Комисията поиска заявителят да доизясни обосновката, предоставена във връзка с неговите данни — обект на права на собственост, от приложение I (Суровини и технологични спомагателни вещества), приложение II (Сертификати за анализ и данни за партидите) и приложение III (Доклади за устойчивостта), във връзка с гъбения прах с витамин D2, както и да поясни искането си за изключително право на позоваване на тези доклади и изследвания съгласно посоченото в член 26, параграф 2, букви а) и б) от Регламент (ЕС) 2015/2283.
 (12)
 Заявителят посочи, че към момента на подаване на заявлението той е притежавал права на собственост и изключителни права да се позовава на изследванията по силата на националното право и поради това трети страни не могат законно да имат достъп до тези изследвания или да ги използват.
 (13)
 Комисията направи оценка на цялата информация, предоставена от заявителя, и счита, че той е доказал в достатъчна степен, че е изпълнил изискванията по член 26, параграф 2 от Регламент (ЕС) 2015/2283. Поради това съдържащите се


text:
в досието на заявителя данни от тези изследвания, които са послужили за основа за установяване от страна на Органа на безопасността на новата храна и без които Органът не би могъл да направи оценка на новата храна, следва да не се използват от него в полза на последващ заявител за срок от пет години от датата на влизане в сила на настоящия регламент. В резултат на това пускането на пазара в рамките на Съюза на новата храна, разрешена с настоящия регламент, следва да бъде ограничено в полза на заявителя за срок от пет години.
 (14)
 Фактът обаче, че разрешаването на гъбения прах с витамин D2 и на позоваването на включените в досието на заявителя научни данни е ограничено единствено в полза на заявителя, не възпрепятства други заявители да подават заявления за разрешаване на пускането на пазара на същата нова храна, при условие че заявлението им се основава на законно получена информация в подкрепа на разрешението по настоящия регламент.
 (15)
 Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
 ПРИЕ НАСТОЯЩИЯ РЕГЛАМЕНТ:
 Член 1
 1. Гъбеният прах с витамин D2, описан в приложението към настоящия регламент, се включва в списъка на Съюза на разрешените нови храни, установен в Регламент за изпълнение (ЕС) 2017/2470.
 2. За срок от пет години от датата на влизане в сила на настоящия регламент само на заявителя:
 —
 дружество: Oakshire Naturals, LP.,
 —
 адрес: PO Box 388, Kennett Square, Pennsylvania 19348, Съединени щати,
 се разрешава да пуска на пазара в рамките на Съюза новата храна, посочена в параграф 1, освен когато последващ заявител получи разрешение за нея, без да се позовава на данните, защитени съгласно член 2, или със съгласието на Oakshire Naturals, LP.
 3. Вписването в списъка на Съюза по параграф 1 включва условията за употреба и изискванията за етикетиране, определени в приложението към настоящия регламент.
 Член 2
 Съдържащите се в досието на заявителя изследвания и доклади, въз основа на които Органът е направил оценката на новата храна по член 1 и за които заявителят твърди, че отговарят на изискванията по член 26, параграф 2 от Регламент (ЕС) 2015/2283, не могат да бъдат използвани без съгласието на Oakshire Naturals, LP. в полза на последващ заявител за срок от пет години, считано от датата на влизане в сила на настоящия регламент.
 Член 3
 Приложението към Регламент за изпълнение (ЕС) 2017/2470 се изменя в съответствие с приложението към настоящия регламент.
 Член 4
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 6 август 2020 година.
 За Комисията
 Председател
 Ursula VON DER LEYEN
 (1) ОВ L 327, 11.12.2015 г., стр. 1.
 (2) Регламент за изпълнение (ЕС) 2017/2470 на Комисията от 20 декември 2017 г. за изготвяне на списъка на Съюза на новите храни в съответствие с Регламент (ЕС) 2015/2283 на Европейския парламент и на Съвета относно новите храни (ОВ L


text:
351, 30.12.2017 г., стр. 72)
 (3) Регламент (ЕС) No 609/2013 на Европейския парламент и на Съвета от 12 юни 2013 г. относно храните, предназначени за кърмачета и малки деца, храните за специални медицински цели и заместителите на целодневния хранителен прием за регулиране на телесното тегло и за отмяна на Директива 92/52/ЕИО на Съвета, директиви 96/8/ЕО, 1999/21/ЕО, 2006/125/ЕО и 2006/141/ЕО на Комисията, Директива 2009/39/ЕО на Европейския парламент и на Съвета и регламенти (ЕО) No 41/2009 и (ЕО) No 953/2009 на Комисията (ОВ L 181, 29.6.2013 г., стр. 35).
 (4) Директива 2002/46/ЕО на Европейския парламент и на Съвета от 10 юни 2002 г. за сближаване на законодателствата на държавите членки по отношение на добавките към храни (ОВ L 183, 12.7.2002 г., стр. 51).
 (5) Oakshire Naturals 2017 (непубликувано).
 (6) Oakshire Naturals 2016 (непубликувано).
 (7) Oakshire Naturals 2018 (непубликувано).
 (8) EFSA Journal (Бюлетин на ЕОБХ), 2020; 18(1):5948.
 (9) EFSA Journal (Бюлетин на ЕОБХ), 2018; 16(8):5365.
 ПРИЛОЖЕНИЕ
 Приложението към Регламент за изпълнение (ЕС) 2017/2470 се изменя, както следва:
 1)
 В таблица 1 (Разрешени нови храни) се вмъква по азбучен ред следното вписване:
 Разрешена нова храна
 Условия, при които новата храна може да се употребява
 Допълнителни специфични изисквания за етикетиране
 Други изисквания
 Защита на данните
 „Гъбен прах с витамин D2
 Посочена категория храни
 Максимални нива на витамин D2
 (1)
 Означението на новата храна при етикетиране на хранителните продукти, в които се съдържа, е „обработен с ултравиолетови лъчи гъбен прах, съдържащ витамин D“ или „ обработен с ултравиолетови лъчи гъбен прах, съдържащ витамин D2“
 Върху хранителните добавки, съдържащи гъбен прах с витамин D2, се посочва, че те не трябва да се консумират от кърмачета.
 Разрешена на 27 август 2020 г. Включването на настоящото вписване се основава на научни доказателства — обект на права на собственост, и на научни данни, защитени в съответствие с член 26 от Регламент (ЕС) 2015/2283.
 Заявител: Oakshire Naturals, LP., PO Box 388, Kennett Square, Pennsylvania 19348, Съединени щати. По време на периода на защита на данните новата храна гъбен прах с витамин D2 е разрешена за пускане на пазара в рамките на Съюза само от Oakshire Naturals, LP., освен когато следващ заявител получи разрешение за новата храна, без да се позовава на научните доказателства — обект на права на собственост, нито на научните данни, защитени в съответствие с член 26 от Регламент (ЕС) 2015/2283, или със съгласието на Oakshire Naturals, LP.
 Краен срок на защитата на данните: 27 август 2025 г.
 Зърнени закуски
 2,25 μg витамин D2/100 g
 Заквасени с мая хлябове и сладкиши
 2,25 μg витамин D2/100 g
 Зърнени продукти и макаронени изделия
 2,25 μg витамин D2/100 g
 Плодови сокове и напитки от смеси от плодове/зеленчуци
 1,125 μg витамин D2/100 mL
 Мляко и млечни продукти (с изключение на течни млека)
 2,25μg витамин D2/100 g/ 1,125 μg витамин D2/100 mL (напитки)
 Сирене (с изключение на извара, сирене „Рикота“ и твърди сирена за настъргване)
 2,25 μg витамин D2/100 g
 Блокчета и напитки, заместители на хранения
 2,25 μg витамин D2/100 g/ 1,125 μg витамин D2/100 mL (напитки)
 Млечни аналози
 2,25 μg витамин D2/100 g/


text:
1,125 μg витамин D2/100 mL (напитки)
 Месни аналози
 2,25 μg витамин D2/100 g
 Супи и бульони
 2,25 μg витамин D2/100 g
 Екструдирани зеленчукови закуски
 2,25 μg витамин D2/100 g
 Храни за специални медицински цели съгласно определението в Регламент (ЕС) No 609/2013 с изключение на храните, предназначени за кърмачета
 15 μg/ден
 Хранителни добавки съгласно определението в Директива 2002/46/ЕО, предназначени за населението като цяло с изключение на кърмачета
 15 μg/ден
 2)
 В таблица 2 (Спецификации) се вмъква по азбучен ред следното вписване:
 Разрешена нова храна
 Спецификации
 „Гъбен прах с витамин D2
 Описание/определение:
 Гъбеният прах с витамин D2 представляват гранулиран прах, получен от гъби от вида Agaricus bisporus, които са били изложени на действието на ултравиолетова светлина.
 Гъбите са измити, хомогенизирани и накиснати във вода с цел получаване на суспензия от тях. Тази суспензия се облъчва с ултравиолетова лампа. След това тя се филтрира, изсушава и пулверизира, като по този начин се получава гъбен прах с витамин D2.
 Ултравиолетово облъчване: процес на облъчване с ултравиолетова светлина в обхват на дължина на вълната, подобен на този на обработените с ултравиолетови лъчи нови храни, разрешени съгласно регламента за новите храни.
 Характеристики/състав
 Съдържание на витамин D2: 1 000—1 300 μg/g гъбен прах (*1)
 Влажност: ≤ 10,0 %
 Пепел: ≤ 13,5 %
 Тежки метали
 Олово (като Pb): ≤ 0,5 mg/kg
 Кадмий: ≤ 0,5 mg/kg
 Живак: ≤ 0,1 mg/kg
 Арсен: ≤ 0,3 mg/kg
 Микотоксини
 Афлатоксини (сума на B1+B2+G1+G2): < 4 μg/kg
 Микробиологични критерии:
 Общ брой на микроорганизмите: ≤ 5 000 CFU (*2)/g/g
 Плесени и дрожди: ≤ 100 CFU/g
 Salmonella sp. не се откриват в 25 g
 Staphylococcus aureus: ≤ 10 CFU/g
 Escherichia coli: ≤ 10 CFU/g
 Колиформи: ≤ 10 CFU/g
 Enterobacteriaceae: ≤ 10 CFU/g
 Listeria monocytogenes: не се откриват в 25 g
 (1) Използвана е минималната спецификация за съдържанието на витамин D в гъбен прах с витамин D2 от 1 000 μg витамин D2/g гъбен прах.“
 (*1) Преобразувани от международни единици (IU), като е използван коефициент на преобразуване 0,025 μg = 1 IU.
 (*2) CFU: образуващи колония единици.“


text:
 26.7.2011
 BG
 Официален вестник на Европейския съюз
 L 194/27
 РЕГЛАМЕНТ ЗА ИЗПЪЛНЕНИЕ (ЕС) No 727/2011 НА КОМИСИЯТА
 от 25 юли 2011 година
 за определяне на фиксирани стойности при внос за определяне на входната цена на някои плодове и зеленчуци
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1),
 като взе предвид Регламент за изпълнение (ЕС) No 543/2011 на Комисията от 7 юни 2011 г. за определяне на подробни правила за прилагането на Регламент (ЕО) No 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
 като има предвид, че:
 в изпълнение на резултатите от Уругвайския кръг от многостранни търговски преговори Регламент за изпълнение (ЕС) No 543/2011 посочва критериите за определяне от страна на Комисията на фиксирани стойности при внос от трети страни за продуктите и периодите, посочени в приложение XVI, част A към същия регламент,
 ПРИЕ НАСТОЯЩИЯ РЕГЛАМЕНТ:
 Член 1
 Фиксираните стойности при внос, посочени в член 136 от Регламент за изпълнение (ЕС) No 543/2011, са определени в приложението към настоящия регламент.
 Член 2
 Настоящият регламент влиза в сила на 26 юли 2011 година.
 Настоящият регламент е задължителен в своята цялост и се прилага пряко във всички държави-членки.
 Съставено в Брюксел на 25 юли 2011 година.
 За Комисията, от името на председателя,
 José Manuel SILVA RODRÍGUEZ
 Генерален директор на Генерална дирекция „Земеделие и развитие на селските райони“
 (1) ОВ L 299, 16.11.2007 г., стр. 1.
 (2) ОВ L 157, 15.6.2011 г., стр. 1.
 ПРИЛОЖЕНИЕ
 Фиксирани стойности при внос за определяне на входната цена на някои плодове и зеленчуци
 (EUR/100 kg)
 Код по КН
 Кодове на трети страни (1)
 Фиксирана вносна стойност
 0702 00 00
 MK
 41,0
 ZZ
 41,0
 0707 00 05
 TR
 95,4
 ZZ
 95,4
 0709 90 70
 TR
 110,8
 ZZ
 110,8
 0805 50 10
 AR
 70,1
 TR
 62,0
 UY
 62,6
 ZA
 95,3
 ZZ
 72,5
 0806 10 10
 CL
 54,3
 EG
 164,4
 MA
 124,1
 TN
 223,3
 TR
 177,7
 ZA
 62,8
 ZZ
 134,4
 0808 10 80
 AR
 156,7
 BR
 86,3
 CL
 91,7
 CN
 62,9
 NZ
 114,6
 US
 89,9
 ZA
 88,2
 ZZ
 98,6
 0808 20 50
 AR
 80,0
 CL
 90,5
 CN
 56,7
 NZ
 148,5
 ZA
 103,9
 ZZ
 95,9
 0809 10 00
 TR
 183,9
 ZZ
 183,9
 0809 20 95
 TR
 277,9
 ZZ
 277,9
 0809 30
 TR
 170,0
 ZZ
 170,0
 0809 40 05
 BA
 51,4
 EC
 64,7
 XS
 66,1
 ZZ
 60,7
 (1) Номенклатура на страните, определена с Регламент (ЕО) No 1833/2006 на Комисията (ОВ L 354, 14.12.2006 г., стр. 19). Код „ZZ“ означава „друг произход“.


text:
 28.5.2013
 BG
 Официален вестник на Европейския съюз
 L 141/4
 РЕГЛАМЕНТ ЗА ИЗПЪЛНЕНИЕ (ЕС) No 489/2013 НА КОМИСИЯТА
 от 27 май 2013 година
 за изменение на приложението към Регламент (ЕС) No 37/2010 относно фармакологичноактивните субстанции и тяхната класификация по отношение на максимално допустимите стойности на остатъчните количества в храните от животински произход по отношение на субстанцията двойноверижна рибонуклеинова киселина, хомоложна на част от вирусната рибонуклеинова киселина, кодираща част от белтъчната обвивка, както и на част от междугенния участък на израелския вирус на острия паралич
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 470/2009 на Европейския парламент и на Съвета от 6 май 2009 г. относно установяване на процедури на Общността за определяне на допустимите стойности на остатъчни количества от фармакологичноактивни субстанции в храни от животински произход, за отмяна на Регламент (ЕИО) No 2377/90 на Съвета и за изменение на Директива 2001/82/ЕО на Европейския парламент и на Съвета и на Регламент (ЕО) No 726/2004 на Европейския парламент и на Съвета (1), и по-специално член 14 във връзка с член 17 от него,
 като взе предвид становището на Европейската агенция по лекарствата, изготвено от Комитета по лекарствените продукти за ветеринарна употреба,
 като има предвид, че:
 (1)
 Максимално допустимите стойности на остатъчните количества (МДСОК) за фармакологичноактивните субстанции, предназначени за използване в Съюза във ветеринарномедицински продукти за животни, отглеждани за производство на храни, или в биоцидни продукти, използвани в животновъдството, следва да бъдат установени по реда на Регламент (ЕО) No 470/2009.
 (2)
 Фармакологичноактивните субстанции и тяхната класификация по отношение на МДСОК в храните от животински произход са установени в приложението към Регламент (ЕС) No 37/2010 на Комисията от 22 декември 2009 г. относно фармакологичноактивните субстанции и тяхната класификация по отношение на максимално допустимите стойности на остатъчните количества в храните от животински произход (2).
 (3)
 До Европейската агенция по лекарствата бе подадено заявление за установяване на МДСОК за двойноверижна рибонуклеинова киселина, хомоложна на част от вирусната рибонуклеинова киселина, кодираща част от белтъчната обвивка, както и на част от междугенния участък на израелския вирус на острия паралич при пчелите.
 (4)
 Становището на Комитета по лекарствените продукти за ветеринарна употреба е, че за посочената фармакологичноактивна субстанция стандартният фармакологичен и токсикологичен подход, в т.ч. определянето на равнище на допустим дневен прием, не е приемлив и не е необходимо да бъдат установени МДСОК за двойноверижна рибонуклеинова киселина, хомоложна на част от вирусната рибонуклеинова киселина, кодираща част от белтъчната обвивка, както и на част от междугенния участък на израелския вирус на острия паралич при пчелите, приложими за меда.
 (5)
 Съгласно член 5 от Регламент (ЕО) No 470/2009 Европейската агенция по лекарствата винаги разглежда възможността МДСОК от фармакологичноактивни субстанции, установени в определен хранителен продукт, да бъдат използвани по отношение на друг хранителен продукт, получен от същия вид животно, или МДСОК от фармакологичноактивни субстанции в един или повече видове да бъдат използвани спрямо други видове животни. Комитетът по лекарствените продукти за ветеринарна употреба заключи, че за тази субстанция екстраполацията за други животни, отглеждани за производство на храни, не


text:
може да бъде подкрепена.
 (6)
 Следователно таблица 1 от приложението към Регламент (ЕС) No 37/2010 следва да бъде изменена, за да бъде включена субстанцията двойноверижна рибонуклеинова киселина, хомоложна на част от вирусната рибонуклеинова киселина, кодираща част от белтъчната обвивка, както и на част от междугенния участък на израелския вирус на острия паралич при пчелите, като се посочи, че не е необходимо установяване на МДСОК, приложими за меда.
 (7)
 Мерките, предвидени в настоящия регламент, са в съответствие със становището на Постоянния комитет по ветеринарните лекарствени продукти,
 ПРИЕ НАСТОЯЩИЯ РЕГЛАМЕНТ:
 Член 1
 Приложението към Регламент (ЕС) No 37/2010 се изменя съгласно посоченото в приложението към настоящия регламент.
 Член 2
 Настоящият регламент влиза в сила на двадесетия ден след публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 27 май 2013 година.
 За Комисията
 Председател
 José Manuel BARROSO
 (1) ОВ L 152, 16.6.2009 г., стр. 11.
 (2) ОВ L 15, 20.1.2010 г., стр. 1.
 ПРИЛОЖЕНИЕ
 В таблица 1 от приложението към Регламент (ЕС) No 37/2010 по азбучен ред се вмъква следната субстанция:
 Фармакологичноактивна субстанция
 Маркерно остатъчно вещество
 Животински видове
 МДСОК
 Прицелни тъкани
 Други разпоредби (в съответствие с член 14, параграф 7 от Регламент (ЕО) No 470/2009)
 Терапевтична класификация
 „Двойноверижна рибонуклеинова киселина, хомоложна на част от вирусната рибонуклеинова киселина, кодираща част от белтъчната обвивка, както и на част от междугенния участък на израелския вирус на острия паралич
 НЕПРИЛОЖИМО
 Пчели
 Не се изискват МДСОК
 Мед
 НЯМА ВПИСВАНЕ
 НЯМА ВПИСВАНЕ“


text:
 4.12.2013
 BG
 Официален вестник на Европейския съюз
 L 323/11
 РЕГЛАМЕНТ ЗА ИЗПЪЛНЕНИЕ (ЕС) No 1245/2013 НА КОМИСИЯТА
 от 28 ноември 2013 година
 за одобрение на несъществено изменение в спецификацията на название, вписано в регистъра на защитените наименования за произход и на защитените географски указания [Fourme de Montbrison (ЗНП)]
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 53, параграф 2, втора алинея от него,
 като има предвид, че:
 (1)
 В съответствие с член 53, параграф 1, първа алинея от Регламент (ЕС) No 1151/2012 Комисията проучи заявлението на Франция за одобрение на изменение в спецификацията на защитеното наименование за произход „Fourme de Montbrison“, регистрирано по силата на Регламент (ЕС) No 917/2010 на Комисията (2).
 (2)
 Целта на заявлението е да бъде изменена спецификацията, като се въведат уточнения по отношение на доказателството за произход, метода на получаване, етикетирането, националните изисквания и координатите на органите, отговарящи за контрола на наименованието за произход.
 (3)
 Комисията проучи въпросното изменение и стигна до заключението, че то е обосновано. Тъй като изменението е несъществено по смисъла на член 53, параграф 2, трета алинея от Регламент (ЕС) No 1151/2012, Комисията може да го одобри, без да прибягва до процедурата, установена в членове 50—52 от посочения регламент,
 ПРИЕ НАСТОЯЩИЯ РЕГЛАМЕНТ:
 Член 1
 Спецификацията на защитеното наименование за произход „Fourme de Montbrison“ се изменя в съответствие с приложение I към настоящия регламент.
 Член 2
 Консолидираният единен документ, в който се посочват основните елементи на спецификацията, е поместен в приложение II към настоящия регламент.
 Член 3
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 28 ноември 2013 година.
 За Комисията, от името на председателя,
 Dacian CIOLOȘ
 Член на Комисията
 (1) ОВ L 343, 14.12.2012 г., стр. 1.
 (2) ОВ L 269, 13.10.2010 г., стр. 21.
 ПРИЛОЖЕНИЕ I
 Одобрява се следното изменение в спецификацията на защитеното наименование за произход „Fourme de Montbrison“:
 1. Рубрика II „Описание на продукта“
 —
 Описанието на продукта се допълва със следното органолептично описание: „Сиренето „Fourme de Montbrison“ притежава хомогенна структура, която е със слабо изразена твърдост и се топи в устата. То има фин и уханен млечен вкус с плодов привкус и слабо изразена, характерна за сините сирена нотка, която му придава известна мекота. Допускат се солена нотка и лека горчивина.“ Това описание е полезно с оглед на органолептичното изследване на продукта в рамките на контрола.
 —
 Уточнява се, че „Разфасоването на „Fourme de Montbrison“ е разрешено, ако не променя характера на структурата му. Наличието на кора е задължително при разфасовки с тегло над 50 g.“
 Като се имат предвид непрекъснатите промени в начините на консумация на сирената, с тази разпоредба се установява рамка с цел предотвратяване на отклонения по отношение на видовете


text:
разфасоване.
 2. Рубрика IV „Доказателство за произход“
 2.1. Подрубрика IV.1 „Задължения във връзка с декларирането“
 —
 Уточнява се, че декларацията за идентификация е „изготвена по образец, утвърден от директора на Националния институт за произход и качество (Institut national de l’origine et de la qualité).“
 Предвидени са предварителни декларации за липса на намерение за производство и за възобновяване на производството, чрез които се създават условия за точно проследяване на операторите, желаещи временно да се оттеглят от производството на продукта с наименование за произход.
 Подробно са посочени съдържанието и начините за предаване на декларациите, необходими за познаване и проследяване на продуктите.
 Тези изменения са свързани с реформата на системата за контрол на наименованията за произход, въведена с указ No 2006-1547 от 7 декември 2006 г. относно повишаването на стойността на продуктите на селското и горското стопанство, хранителните и морските продукти (loi d’ordonnance No 2006-1547 du 7 décembre 2006 relative à la valorisation des produits agricoles, forestiers ou alimentaires et des produits de la mer).
 2.2. Подрубрика IV.2 „Регистри“
 —
 Списъкът на вписванията, които трябва да извършват операторите, е допълнен с цел да се даде възможност за контрол на определените в спецификацията условия на производство.
 2.3. Подрубрика IV.3 „Контрол на продуктите“
 —
 Уточнени са етапът, на който да се извършва органолептичното изследване, и методът на вземане на проби. Впоследствие тези процедури се включват в изготвяния от контролен орган план за контрол или инспекция на наименованието за произход.
 3. Рубрика V „Метод на производство“
 3.1. Подрубрика V.1 „Производство на млякото“
 —
 Дадено е определение на млекодайно стадо. Това са „всички млекодайни крави и юници за обновяване, които се намират в стопанството“, като „млекодайните крави са дойните и сухостойните животни“, а „юниците са животните в периода от отбиването до първото им отелване“. Целта на това определение е да се определи ясно за какви животни става дума при употреба на термините „млекодайно стадо“, „млекодайни крави“ и „юници“ по-нататък в спецификацията, за да се избегне каквото и да е объркване.
 —
 В точка V.1, буква а) са заличени редът и условията за временна дерогация по отношение на произхода на основната храна на млекодайните крави в случай на засушаване, непредвидени климатични събития и други извънредни обстоятелства.
 —
 В точка V.1, буква а) е уточнено, че втора алинея се отнася за основната дажба и че във фуража не може да присъстват кръстоцветни растения. С тези уточнения се цели да се избегне всякакво двусмислие в текста.
 —
 В точка V.1, буква а), изречението „Тревата — от паша, изсушена, предварително изсушена или силажирана — е основната храна.“ е заменено с изречението „Делът на тревата — от паша, изсушена, предварително изсушена, опакована на бали или силажирана (в сухо вещество) — се равнява или надвишава 80 % от фуражите в основната дажба на млекодайните крави средно за всички млекодайни крави и средногодишно“. По този начин е направено ясно уточнение за дела на тревата в основното хранене, за животните, за които това хранене се отнася, и за обхвата на разпоредбата като време, с което ще се улесни осъществяването на контрол. С тази разпоредба се


text:
акцентира върху значимостта, която се отдава на тревата като основна храна при производството на продукта с наименование за произход „Fourme de Montbrison“.
 —
 В точка V.1, буква а) изречението „Делът на силажираната царевица (в сухо вещество) не трябва да надвишава 20 % от дневната дажба средно за стадото и средногодишно“ е заменено с изречението „Делът на силажираната царевица (в сухо вещество) не трябва да надвишава 20 % от основната дажба на млекодайните крави средно за всички млекодайни крави и средногодишно“. По този начин ограничението за количеството царевица се прилага за основната, а не за цялата дажба, като се вземат предвид само млекодайните крави.
 Тази разпоредба е допълнена с изреченията „В рамките на млекодайното стадо консумацията на силажирана царевица под формата на цели растения е запазена за юниците в последния месец на бременност и за млекодайните крави“ и „Забранено е в дневната дажба на млекодайните крави да се съчетава царевица под формата на цели растения (зелени растения или царевичен силаж) с консервирана по влажен способ царевица на зърна или кочани“. Уточняването кои животни може да получават царевичен силаж улеснява контрола на дела на силажираната царевица, даван реално на млекодайните крави. Със забраната за съчетаване на царевица под формата на цели растения с консервирана по влажен способ царевица на зърна или кочани се цели също така в храната на млекодайните крави да се ограничи приемът на царевица, по-специално във ферментирала форма.
 С всички тези разпоредби се цели, от една страна, в храненето на млекодайните крави да се даде приоритет на тревата, а от друга страна, да се улесни контролът чрез уточняване на животните и периодите, за които се отнасят тези разпоредби.
 —
 В точка V.1, буква а) разпоредбата относно приемането на сено извън периода на паша е запазена само за млекодайните крави: по този начин, с оглед на последователността, контролът в тази връзка се осъществява по отношение на всички млекодайни крави, а не на млекодайното стадо.
 —
 В точка V.1, буква б) за по-голяма точност е посочено, че забраната за постоянно отглеждане само в обори и за отглеждането извън района на паша се отнася за млекодайните крави.
 —
 В точка V.1, буква б) е уточнена минимална продължителност на пашата от 150 дни годишно за млекодайните крави. Това условие засилва ролята на пашата при храненето на млекодайните крави и улеснява контрола във връзка със задължението за паша.
 —
 В точка V.1, буква б) чрез специфично изречение относно храненето със зелен фураж се разрешава тази практика да се прилага при млекодайните крави, като се използва трева от географския район и като допълнение към пашата. По този начин се позволява оползотворяването под формата на пресен фураж на тревата от парцели, които са твърде отдалечени от сградата за доене, за да бъдат водени там на паша млекодайните крави.
 —
 В точка V.1, буква б) е въведено ограничение за броя на животните в стопанството, за да се допринесе за утвърждаване на екстензивното животновъдство в млекодобивните стопанства, произвеждащи продукта с наименованието за произход „Fourme de Montbrison“.
 —
 В точка V.1, буква в) е въведено ограничение по отношение на


text:
приемането на допълващи фуражи и добавки — до максимум 1 800 kg сухо вещество годишно на млекодайна крава. С тази разпоредба се създават благоприятни условия за хранене, основаващо се на фуражи, съставляващи основната дажба, които са с произход от географския район.
 —
 В точка V.1, буква в) за по-голяма яснота разрешените суровини в допълващите фуражи, давани на млекодайните крави, и разрешените добавки са вече включени в два отделни положителни списъка.
 Положителният списък на разрешените суровини в допълващите фуражи, давани на млекодайните крави, е допълнен с влажно царевично зърно; продукти, производни на семена на маслодайни растения, без добавка на урея; продукти, производни на маслодайни плодове, без добавка на урея, с изключение на растителни масла и мазнини и какаови черупки и шушулки; продукти, производни на семена на бобови растения; и субпродукти от ферментацията на микроорганизми, чиито клетки са били инактивирани или умъртвени, различни от продуктите, получени от биомасата на специфични микроорганизми, култивирани върху определени субстрати и различни от винаса. Термините „всички житни растения и техните субпродукти“, „дехидриран пулп от цвекло“, „меласа“, „протеинови семена“ и „сол, минерали“ са заменени съответно с термините „всички семена на житни растения и техните производни продукти“, „изсушен пулп от цвекло“, „меласи“, „семена на бобови растения“ и „минерали и производни продукти“. Термините „кюспе без добавка на урея“ са заличени, тъй като този продукт е част от продуктите, производни на маслодайни семена или плодове, без добавка на урея. Уточнено е също, че царевичните кочани могат да бъдат консервирани по сух или влажен способ. Тези суровини не оказват въздействие върху качеството на продукта.
 Използването на сода каустик за обработка на житните растения и производните от тях продукти е забранено, тъй като това не е традиционна практика.
 Положителният списък на добавките замества изречението „Забраняват се всички добавки, с които директно се изменя съставът на млякото“ и изброява изчерпателно категориите и функционалните групи на разрешените добавки в съответствие с терминологията, използвана в нормативните актове. Целта на това изменение е да се избегне всякакво двусмислие или тълкуване при провеждането на контрола.
 —
 В точка V.1, буква д) е добавена разпоредба, с която се забраняват ГМО в храненето на животните и в културите в стопанството с цел да се запази традиционният характер на храненето.
 3.2. Подрубрика V.3 „Преработка“
 —
 В позитивния списък на разрешените съставки, спомагателни продукти или добавки, включвани към млякото или по време на производствения процес, за по-голяма точност термините „безвредни бактериални култури, ферменти, плесен“ са заменени с термините „бактериални култури, ферменти и плесен, чиято безвредност е доказана“.
 —
 Параграфът „Различните последващи етапи са отделяне на „сирището или сиренината“, размесване, престой на сиренината в покой, леко пресоване, натрошаване, осоляване на масата на сиренината, поставяне в калъп, отцеждане, поставяне в улеи. Те са определени в следващите параграфи:“ е заличен, тъй като всеки изброен в този параграф етап е описан поотделно по-нататък в спецификацията.
 —
 Лекото пресоване на сиренината по време на престоя в покой преди натрошаването вече не е задължително. Тази практика не е абсолютно необходим елемент в технологичната схема за производство, доколкото крайното сухо вещество в сиренето е в съответствие с изискваното в


text:
спецификацията.
 —
 Изречението „Сиренината след това се натрошава, масата ѝ се осолява и се поставя във форма“ е преформулирано по следния начин: „Сиренината след това се натрошава и масата ѝ се осолява, най-късно в момента на поставяне във форма“. Така формулиран текстът е по-ясен по отношение на момента на осоляване.
 —
 С цел по-добро разбиране е уточнено, че отцеждането в помещение, извършвано без пресоване, с обръщания, става след поставянето на сиренината във форма.
 —
 Минималната продължителност на отцеждането във форма без пресоване, с обръщания, е намалена от 24 на 18 часа. Развитието на техниките е довело до намаляването на тази продължителност, без това да повлиява върху качеството на така получаваното сирене.
 —
 Изречението „Операцията по продупчване се осъществява от 10-ия ден след подсирването“ е преместено в точка V.4, като е уточнено, че става въпрос за продупчване на сиренето.
 3.3. Подрубрика V.4 „Зреене и съхранение“
 Изречението „След продупчване следва поне петнадесетдневен период на зреене в изба или сушилня при температура от 6 °C до 12 °C и относителна влажност от 90 % до 98 %“ е заменено с изречението „При изваждането от помещението с улеите, след евентуално изсушаване, следва зреене в изба или сушилня при поддържане на температура от 6 °C до 12 °C и относителна влажност 90—98 %“, допълнено с изречението „След продупчването сиренето зрее най-малко 15 дни в изба или сушилня при описаните по-горе температурни и хигрометрични условия“.
 С тези уточнения във формулирането на текста се цели да се опише по-добре последователността на операциите. На практика продупчването не се осъществява непосредствено преди поставянето на сиренето в изба, а когато то вече е в нея. Евентуално може да се прибегне до изсушаване в момента между изваждането от помещението с улеите и поставянето в изба. Минималният 15-дневен срок на престой в избата тече от датата на продупчване.
 4. Рубрика VIII „Етикетиране“
 Задължението за поставяне на надписа „контролирано наименование за произход“ върху етикета се заличава и се заменя със задължението за поставяне на символа за защитено наименование за произход на Европейския съюз, с цел четливост и синергия при информирането относно продуктите с регистрирано ЗНП.
 5. Рубрика IX „Национални изисквания“
 В съответствие с гореспоменатата реформа на системата за контрол на наименованията за произход, е добавена таблица с основните елементи, които да бъдат подложени на контрол, и метода за оценяването им.
 ПРИЛОЖЕНИЕ II
 КОНСОЛИДИРАН ЕДИНЕН ДОКУМЕНТ
 Регламент (ЕО) No 510/2006 на Съвета относно закрилата на географски указания и наименования за произход на земеделски продукти и храни (1)
 „FOURME DE MONTBRISON“
 ЕО No: FR-PDO-0105-01014-6.7.2012
 ЗГУ () ЗНП (Х)
 1. Наименование
 „Fourme de Montbrison“
 2. Държава членка или трета държава
 Франция
 3. Описание на земеделския продукт или храната
 3.1. Вид продукт
 Клас 1.3.
 Сирена
 3.2. Описание на продукта, за който се отнася наименованието от точка 1
 Сиренето „Fourme de Montbrison“ се произвежда от подсирено краве мляко и е във формата на цилиндър с височина от 17 до 21 cm, диаметър от 11,5 до 14,5 cm и тегло от 2,1 до 2,7 kg, със сини жилки, непресовано, непреминало през топлинна обработка, ферментирало и осолено чрез смесване със


text:
сол на сиренината при поставянето ѝ във форма.
 Маслеността е най-малко 52 g на 100 g сирене след пълно изсушаване, а съдържанието на сухо вещество трябва да бъде не по-малко от 52 g на 100 g зряло сирене.
 Сиренето може да носи наименованието за произход „Fourme de Montbrison“ едва от тридесет и втория ден, считано от датата на подсирването.
 Кората е суха, с повърхностна плесен, с оранжев цвят и по нея може да има бели, жълти и червени плесени. Сърцевината е с кремав цвят и има малко шупли със светлосини жилки като на мрамор.
 Сиренето „Fourme de Montbrison“ притежава хомогенна структура, която е със слабо изразена твърдост и се топи в устата. То има фин и уханен млечен вкус с плодов привкус и слабо изразена характерна за сините сирена нотка, която му придава известна мекота. Допускат се солена нотка и лека горчивина.
 3.3. Суровини (само за преработени продукти)
 —
 3.4. Фураж (само за продукти от животински произход)
 През цялата година основната храна на млекодайните крави се осигурява от фуражи с произход от географския район на наименованието.
 Храните, разрешени за използване в основното хранене, са всички видове фураж, с изключение на кръстоцветни растения под формата на фураж.
 Делът на тревата — от паша, изсушена, предварително изсушена, опакована на бали или силажирана (в сухо вещество) — се равнява или надвишава 80 % от фуражите в основната дажба на млекодайните крави средногодишно и за всички млекодайни крави.
 Делът на силажираната царевица (в сухо вещество) не трябва да надвишава 20 % от основната дажба на млекодайните крави средно за всички млекодайни крави и средногодишно.
 Извън периода на паша сеното (в сухо вещество) е най-малко по 3 kg на млекодайна крава и на ден средно за всички млекодайни крави.
 През периодите с наличие на трева и доколкото климатичните условия позволяват това, пашата на млекодайните крави е задължителна. Продължителността на пашата не може да бъде по-малко от 150 дни годишно.
 Приемането на допълващи фуражи и добавки е ограничено до 1 800 kg сухо вещество максимум годишно на млекодайна крава, средно за всички млекодайни крави.
 В допълващите фуражи и добавките, давани на млекодайните крави, са разрешени само суровините и добавките, посочени в положителен списък.
 3.5. Специфични етапи на производството, които трябва да бъдат извършени в определения географски район
 Производството на млякото, преработването, зреенето и съхранението на сиренето до 32 дена, считано от датата на подсирването, се извършват в границите на географския район.
 3.6. Специфични правила за рязане, настъргване, опаковане и др.
 Разфасоването на „Fourme de Montbrison“ е разрешено, ако не променя характера на структурата му. Наличието на кора е задължително при разфасовки с тегло над 50 g.
 3.7. Специфични правила за етикетиране
 Етикетът на сирената, носещи наименованието за произход „Fourme de Montbrison“, включва наименованието за произход, изписано с букви, чийто размер е равен най-малко на две трети от размера на най-големите букви, използвани върху етикета, и символа за ЗНП на Европейския съюз.
 Независимо от задължителните означения, приложими за всички сирена, се забранява каквото и да е качествено прилагателно, директно поставено до конкретното наименование за произход, с изключение


text:
на специални фабрични или търговски марки.
 4. Кратко определение на географския район
 Географският район на „Fourme Montbrison“ обхваща следната територия:
 Департамент Loire: общините Bard, Cervières, Chalmazel, La Chamba, La Chambonie, Champoly, Châtelneuf, La Côte-en-Couzan, Écotay-l’Olme, Essertines-en-Châtelneuf, Jeansagnière, Lérigneux, Noirétable, Palogneux, Roche, Saint-Bonnet-le-Courreau, Saint-Didier-sur-Rochefort, Saint-Georges-en-Couzan, Saint-Jean-la-Vêtre, Saint-Julien-la-Vêtre, Saint-Just-en-Bas, Saint-Laurent-Rochefort, Saint-Priest-la-Vêtre, Saint-Romain-d’Urfé, Les Salles, Sauvain, La Valla-sur-Rochefort, Verrières-en-Forez.
 Департамент Puy-de-Dôme: общините Brugeron, Job, Saint-Anthème, Saint-Pierre-la-Bourlhonne и Valcivières.
 5. Връзка с географския район
 5.1. Специфична характеристика на географския район
 Природни фактори
 Географският район на наименованието за произход „Fourme de Montbrison“ се простира основно по високопланинските пасища, характерни за високите части на планината Forez, в пределите на департаментите Loire и Puy-de-Dôme, както и в източната част на планината Forez. Касае се за среднопланински район (1 634 m надморска височина в най-високата точка), ориентиран като цяло в посока север-юг, с гранитна основа и обособен с естествени граници. Пейзажът представлява планински и подалпийски степи, характерни с оголени плата със заоблени и плавно спускащи се възвишения, заобиколени с гористи склонове, по-точно с иглолистни гори. Срещат се многобройни торфища и поляни. Валежите са сравнително интензивни (средно над 1 000 mm годишно). Климатът е изложен на океанско и континентално влияние. Поради това средните годишни температури са по-скоро ниски — под 10 °C, а често и под 5 °C. Зимите са дълги и студени, с чести снеговалежи.
 Поради голямата надморска височина и голямото количество на валежите, за производството на фуражи се използват най-вече на постоянните пасища.
 Човешки фактори
 Производството на „Fourme de Montbrison“ води началото си от ранното Средновековие в региона на Haut-Forez, в който земеделскo-скотовъдната система се е запазила до Втората световна война. Производството на това сирене започва в овчарските кошари (jasseries) — алпийски хижи, разпрострели се по двата склона на планината Forez. В този период сиренето е било произвеждано от жените през летния сезон от млякото на неголеми стада, докато мъжете оставали в селата и вършели лятната полска работа. В тези времена от природната среда са били набавяни дънери от иглолистни дървета, които след издълбаване са били използвани като улеи за отцеждане, напълно подходящи за отцеждането на парчетата сирене по време на производството. Тези парчета често са били съхранявани до слизането от летните пасища, а след това са продавани на пазарите, разположени от двете страни на планинския масив, един от които е бил големият пазар на Montbrison.
 Днес при млекопроизводството широко се използват постоянните пасища. Условията на производство на „Fourme de Montbrison“ и по-специално задължителната паша през периода, когато това е възможно, дажбите храна въз основа на използването на тревата и ограничаването на царевичния силаж, използват този природен ресурс.
 Наследена от традицията, технологичната схема за производство на „Fourme de Montbrison“ извежда на преден план местните знания и умения чрез използването на:
 —
 размесване, съобразено с малкия размер на късчетата сиренина — около 0,5 cm х 1 cm,
 —
 осоляване на масата на сиренината и по-слабо използване на външно осоляване,
 —
 много особената технология на допълнително отцеждане в улеи от иглолистна дървесина.
 5.2. Специфична характеристика на продукта
 Сирене със сини жилки с фин и уханен вкус, произвеждано във формата


text:
на цилиндър с височина от 17 до 21 cm и диаметър от 11,5 до 14,5 cm, обвито с кора с оранжев цвят, „Fourme de Montbrison“ има сърцевина с малки шупли и слабо изразена характерна за сините сирена нотка, която му придава известна мекота.
 5.3. Причинно-следствена връзка между географския район и качеството или характеристиките на продукта (за ЗНП) или между географския район и специфичното качество, репутацията или друга характеристика на продукта (за ЗГУ)
 Специфичните характеристики на „Fourme de Montbrison“ се коренят именно в особените начини на производство на млякото и на преработка.
 Богатството на пасищата в планината Forez е в основата на производството на млякото и така произвежданото мляко допринася за финия и уханен вкус на „Fourme de Montbrison“.
 Неговите относително малки размери са свързани с произхода му: малобройни стада, даващи малки количества мляко, и преработка с използване на женски труд.
 По-скоро мекият вкус на „Fourme de Montbrison“ е свързан с финото нарязване на късчетата сиренина. Малкият размер на късчетата сиренина обуславя формирането на малки отвори в масата, като по този начин се ограничава развитието на плесените на Penicillium roqueforti, които са по-слабо застъпени в сравнение с други сирена със сини жилки.
 Толкова специфичният оранжев цвят на кората е повлиян от техниките за осоляване, създаващи благоприятни условия за възникването на повърхностна флора. За развитието на повърхностната флора допринася и отцеждането в улеи от иглолистна дървесина. На практика дървените улеи са източник на повърхностна флора и участват пряко в нейното развитие, като не допускат твърде бързото изсъхване на коричката.
 Също така, поради използваните техники на осоляване „Fourme de Montbrison“ е по-слабо солено сирене в сравнение с други видове от семейството на сините сирена.
 Препратка към публикуваната спецификация
 [член 5, параграф 7 от Регламент (ЕО) No 510/2006]
 https://www.inao.gouv.fr/fichier/CDCFourmeDeMontbrison.pdf
 (1) ОВ L 93, 31.3.2006 г., стр. 12. Заменен с Регламент (ЕС) No 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (ОВ L 343, 14.12.2012 г., стр. 1).


text:
 15.12.2012
 BG
 Официален вестник на Европейския съюз
 L 347/17
 РЕГЛАМЕНТ ЗА ИЗПЪЛНЕНИЕ (ЕС) No 1208/2012 НА КОМИСИЯТА
 от 14 декември 2012 година
 за определяне на вносните мита в сектора на зърнените култури, приложими от 16 декември 2012 година
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1),
 като взе предвид Регламент (ЕС) No 642/2010 на Комисията от 20 юли 2010 г. относно правилата за прилагане на Регламент (ЕО) No 1234/2007 на Съвета по отношение на вносните мита в сектора на зърнените култури (2), и по-специално член 2, параграф 1 от него,
 като има предвид, че:
 (1)
 В член 136, параграф 1 от Регламент (ЕО) No 1234/2007 се предвижда, че вносното мито за продукти под кодове по КН 1001 19 00, 1001 11 00, ex 1001 91 20 (пшеница мека, за посев), ex 1001 99 00 (висококачествена мека пшеница, различна от тази за посев), 1002 10 00, 1002 90 00, 1005 10 90, 1005 90 00, 1007 10 90 и 1007 90 00 е равно на интервенционната цена, валидна за тези продукти при вноса, увеличена с 55 %, минус вносната цена CIF, приложима за въпросната доставка. Това мито обаче не може да надхвърля размера на митото в Общата митническа тарифа.
 (2)
 В член 136, параграф 2 от Регламент (ЕО) No 1234/2007 се предвижда, че за целите на изчисляването на вносното мито, посочено в параграф 1 от същия член, редовно се определят представителни цени CIF за внос на посочените продукти.
 (3)
 Съгласно член 2, параграф 2 от Регламент (ЕС) No 642/2010 цената, която трябва да се използва за изчисляване на вносното мито върху продукти по кодове по КН 1001 19 00, 1001 11 00, ex 1001 91 20 (пшеница мека, за посев), ex 1001 99 00 (висококачествена мека пшеница, различна от тази за посев), 1002 10 00, 1002 90 00, 1005 10 90, 1005 90 00, 1007 10 90 и 1007 90 00, е дневната представителна вносна цена CIF, определена по метода, посочен в член 5 от същия регламент.
 (4)
 Необходимо е да се определят вносни мита за периода, започващ от 16 декември 2012 година, които да са приложими до влизането в сила на ново определяне.
 (5)
 С оглед на необходимостта да се осигури прилагането на дадената мярка възможно най-бързо след предоставянето на актуализираните данни, настоящият регламент следва да влезе в сила в деня на публикуването му,
 ПРИЕ НАСТОЯЩИЯ РЕГЛАМЕНТ:
 Член 1
 От 16 декември 2012 година вносните мита в сектора на зърнените култури, посочени в член 136, параграф 1 от Регламент (ЕО) No 1234/2007, са определени в приложение I към настоящия регламент въз основа на елементите, изложени в приложение II.
 Член 2
 Настоящият регламент влиза в сила в деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави-членки.
 Съставено


text:
в Брюксел на 14 декември 2012 година.
 За Комисията, от името на председателя,
 José Manuel SILVA RODRÍGUEZ
 Генерален директор на генерална дирекция „Земеделие и развитие на селските райони“
 (1) ОВ L 299, 16.11.2007 г., стр. 1.
 (2) ОВ L 187, 21.7.2010 г., стр. 5.
 ПРИЛОЖЕНИЕ I
 Вносни мита за продуктите, посочени в член 136, параграф 1 от Регламент (ЕО) No 1234/2007, приложими от 16 декември 2012 година
 Код по КН
 Описание на стоките
 Вносно мито (1)
 (EUR/t)
 1001 19 00
 1001 11 00
 ПШЕНИЦА твърда висококачествена
 0,00
 със средно качество
 0,00
 с ниско качество
 0,00
 ex 1001 91 20
 ПШЕНИЦА мека, за посев
 0,00
 ex 1001 99 00
 ПШЕНИЦА мека висококачествена, различна от тази за посев
 0,00
 1002 10 00
 1002 90 00
 РЪЖ
 0,00
 1005 10 90
 ЦАРЕВИЦА за посев, различна от хибридна
 0,00
 1005 90 00
 ЦАРЕВИЦА, различна от тази за посев (2)
 0,00
 1007 10 90
 1007 90 00
 СОРГО на зърна, различно от хибрид за посев
 0,00
 (1) Вносителят може, прилагайки член 2, параграф 4 от Регламент (ЕС) No 642/2010, да се ползва от намаление на митата със:
 —
 3 EUR/t, ако пристанището на разтоварване се намира в Средиземно море (отвъд Гибралтарския провлак) или в Черно море и ако стоката пристига в Съюза през Атлантическия океан или през Суецкия канал,
 —
 2 EUR/t, ако пристанището на разтоварване се намира в Дания, Естония, Ирландия, Латвия, Литва, Полша, Финландия, Швеция, Обединеното кралство или на атлантическия бряг на Пиренейския полуостров и ако стоката пристига в Съюза през Атлантическия океан.
 (2) Вносителят може да ползва фиксирано намаление от 24 EUR/t, когато са изпълнени условията по член 3 от Регламент (ЕС) No 642/2010.
 ПРИЛОЖЕНИЕ II
 Елементи за изчисляване на митата, определени в приложение I
 30.11.2012-13.12.2012
 1.
 Средни стойности за референтния период, посочен в член 2, параграф 2 от Регламент (ЕС) No 642/2010:
 (EUR/t)
 Мека пшеница (1)
 Царевица
 Твърда пшеница с високо качество
 Твърда пшеница със средно качество (2)
 Твърда пшеница с ниско качество (3)
 Борса
 Minnéapolis
 Chicago
 —
 —
 —
 Котировка
 274,78
 224,02
 —
 —
 —
 Цена CAF САЩ
 —
 —
 264,60
 254,60
 234,60
 Премия за Залива
 —
 23,20
 —
 —
 —
 Премия за Големите езера
 26,11
 —
 —
 —
 —
 2.
 Средни стойности за референтния период, посочен в член 2, параграф 2 от Регламент (ЕС) No 642/2010:
 Разходи за навло: Мексикански залив — Ротердам:
 14,78 EUR/t
 Разходи за навло: Големите езера — Ротердам:
 46,98 EUR/t
 (1) Позитивна премия от 14 EUR/t инкорпорирано (член 5, параграф 3 от Регламент (ЕС) No 642/2010).
 (2) Негативна премия от 10 EUR/t (член 5, параграф 3 от Регламент (ЕС) No 642/2010).
 (3) Негативна премия от 30 EUR/t (член 5, параграф 3 от Регламент (ЕС) No 642/2010).


text:
 27.11.2013
 BG
 Официален вестник на Европейския съюз
 L 316/6
 РЕГЛАМЕНТ ЗА ИЗПЪЛНЕНИЕ (ЕС) No 1204/2013 НА КОМИСИЯТА
 от 25 ноември 2013 година
 за изменение на Регламент (ЕО) No 798/2008 по отношение на вписването за Република Молдова в списъците на трети страни, от които е разрешен вносът в Съюза на някои меса, месни продукти, яйца и яйчни продукти
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Директива 2002/99/ЕО на Съвета от 16 декември 2002 г. за установяване на ветеринарно-санитарни правила, регулиращи производството, преработката, разпространението и пускането на пазара на продукти от животински произход за консумация от човека (1), и по-специално член 8, уводното изречение, член 8, точка 1, първа алинея и член 8, точка 4 от нея,
 като взе предвид Регламент (ЕО) No 854/2004 на Европейския парламент и на Съвета от 29 април 2004 г. за определяне на специфичните правила за организирането на официален контрол върху продуктите от животински произход, предназначени за човешка консумация (2), и по-специално член 11, параграф 1 от него,
 като има предвид, че:
 (1)
 С Директива 2002/99/ЕО се установяват общите ветеринарно-санитарни правила, регулиращи производството, преработката, разпространението в рамките на Съюза и въвеждането от трети страни на продукти от животински произход за консумация от човека, като се предвижда установяването на специални разпоредби и сертифициране при транзит.
 (2)
 В Регламент (ЕО) No 798/2008 на Комисията от 8 август 2008 г. за установяване на списък от трети държави, територии, зони или компартменти, от които са разрешени вносът и транзитът през Общността на домашни птици и продукти от домашни птици, и относно изискванията за ветеринарно сертифициране (3) се посочва, че някои стоки се внасят и преминават транзитно през Съюза само от трети държави, територии, зони или компартменти, изброени в таблицата в част 1 на приложение I към него. В регламента са определени и изискванията за ветеринарно сертифициране за посочените стоки. При посочените изисквания се взема също предвид дали се изискват допълнителни гаранции поради статуса на заболяванията в изброените трети държави, територии, зони или компартменти. Допълнителните гаранции, с които следва да са съобразени тези стоки, са предвидени в част 2 от приложение I към Регламент (ЕО) No 798/2008.
 (3)
 Република Молдова е включена в списъка в Решение 2011/163/ЕС на Комисията то 16 март 2011 г. за одобряване на плановете, представени от трети страни в съответствие с член 29 от Директива 96/23/ЕО на Съвета (4) и има план за мониторинг на остатъци, който е одобрен по отношение на яйца.
 (4)
 Република Молдова поиска от Комисията да ѝ бъде разрешен вносът в Съюза на яйчни продукти, като представи необходимата информация. Топлинната обработка, прилагана за яйчни продукти, води до намаляване до пренебрежимо равнище на потенциалния риск от тези продукти за здравето на животните. Предвид горепосоченото е целесъобразно посочената трета държава да бъде включена в списъка, установен в част 1 от приложение I към Регламент (ЕО) No 798/2008.
 (5)
 Поради това Регламент (ЕО) No 798/2008 следва да бъде съответно изменен.
 (6)
 Мерките, предвидени в настоящия регламент, са в съответствие със становището на Постоянния комитет


text:
по хранителната верига и здравето на животните,
 ПРИЕ НАСТОЯЩИЯ РЕГЛАМЕНТ:
 Член 1
 Приложение I към Регламент (ЕО) No 798/2008 се изменя в съответствие с приложението към настоящия регламент.
 Член 2
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 25 ноември 2013 година.
 За Комисията
 Председател
 José Manuel BARROSO
 (1) ОВ L 18, 23.1.2003 г., стр. 11.
 (2) ОВ L 139, 30.4.2004 г., стр. 206.
 (3) ОВ L 226, 23.8.2008 г., стр. 1.
 (4) ОВ L 70, 17.3.2011 г., стр. 40.
 ПРИЛОЖЕНИЕ
 В част 1 от приложение I към Регламент (ЕО) No 798/2008 вписването за Република Молдова се добавя след вписването „KR – Република Корея“:
 „MD – Република Молдова
 MD-0
 Цялата страна
 EP“


text:
 22.1.2015
 BG
 Официален вестник на Европейския съюз
 L 15/8
 РЕГЛАМЕНТ ЗА ИЗПЪЛНЕНИЕ (ЕС) 2015/82 НА КОМИСИЯТА
 от 21 януари 2015 година
 за налагане на окончателно антидъмпингово мито върху вноса на лимонена киселина с произход от Китайската народна република, след провеждане на преразглеждане с оглед на изтичане на срока на действие на мерките съгласно член 11, параграф 2 от Регламент (ЕО) No 1225/2009 на Съвета и частични междинни преразглеждания съгласно член 11, параграф 3 от Регламент (ЕО) No 1225/2009
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (1) („основния регламент“), и по-специално член 9, параграф 4 и член 11, параграфи 2, 3 и 5 от него,
 като има предвид, че:
 1. ПРОЦЕДУРА
 1.1. Действащи мерки
 (1)
 Съветът, след антидъмпингово разследване („първоначалното разследване“), наложи с Регламент (ЕО) No 1193/2008 (2) окончателно антидъмпингово мито върху вноса на лимонена киселина, класирана понастоящем в кодове по КН 2918 14 00 и ex 2918 15 00, с произход от Китайската народна република (КНР) („първоначалните мерки“). Наложените мерки са под формата на адвалорно мито, което е между 6,6 % и 42,7 %.
 (2)
 С Решение 2008/899/ЕО (3) Европейската комисия („Комисията“) прие поетите ангажименти за спазване на минимален ценови праг, предложени от шестима китайски производители износители (сред които група производители износители), както и от Китайската търговска камара на вносителите и износителите на метали, минерали и химикали (CCCMC).
 (3)
 С Решение No 2012/501/ЕС (4) Комисията оттегли приемането на поетия ангажимент, предложен от един производител износител, т.е. Laiwu Taihe Biochemistry Co. Ltd. („Laiwu“).
 1.2. Искане за преразглеждане с оглед на изтичане на срока на действие на мерките
 (4)
 След публикуване на известие за предстоящото изтичане на срока на действие (5) на първоначалните мерки, на 2 август 2013 г. Комисията получи искане за започване на преразглеждане с оглед на изтичане на срока на посочените мерки в съответствие с член 11, параграф 2 от основния регламент. Искането беше подадено от S.A. Citrique Belge и Jungbunzlauer Austria AG („заявителите“) от името на производители, съставляващи 100 % от производството на лимонена киселина в Съюза.
 (5)
 Искането се основаваше на вероятността изтичането на срока на действие на мерките да доведе до продължаване на дъмпинга и до повторно нанасяне на вреда на промишлеността на Съюза.
 1.3. Искане за частично междинно преразглеждане
 (6)
 Също така заявителите внесоха искане за частично междинно преразглеждане в съответствие с член 11, параграф 3 от основния регламент, ограничено по обхват до разглеждане на дъмпинга, причинен от Laiwu. Заявителите предоставиха prima facie доказателства, че след последния разследван период дружеството Laiwu е увеличило производствения си капацитет и е разширило своя продуктов асортимент.
 (7)
 Тъй като при първоначалното разследване на Laiwu беше предоставено третиране като дружество, работещо в условията на пазарна икономика (ТДПИ), заявителите представиха изчисление на дъмпинговия марж въз основа на сравнение между конструирана нормална стойност (производствени разходи, разходи за продажба, общи и административни разходи и печалба) в КНР при предполагаемата липса


text:
на представителни продажби на вътрешния пазар и експортната цена на Laiwu към Съюза. То показа, че дъмпинговият марж е бил по-висок от сегашното равнище на мерките. Поради това заявителите бяха на мнение, че запазването на мерките на съществуващото равнище, определено въз основа на установеното по-рано ниво на вреда, няма да е достатъчно за компенсиране на последиците от причиняващия вреда дъмпинг. Освен това според тях е възможно в бъдеще Laiwu да не отговаря на условията за ТДПИ.
 1.4. Започване на преразглеждане с оглед на изтичане на срока и на междинни преразглеждания
 (8)
 На 30 ноември 2013 г. Комисията започна антидъмпингово разследване по отношение на вноса в Съюза на лимонена киселина с произход от Китайската народна република („засегнатата държава“) и публикува известие за започване на процедура в Официален вестник на Европейския съюз
 (6) („известието за започване“). Започнатата процедура се състоеше от:
 —
 преразглеждане с оглед на изтичане на срока на мерките, започнато по силата на член 11, параграф 2 от основния регламент,
 —
 частично междинно преразглеждане, ограничено по обхват до разглеждане на дъмпинга, извършен от Laiwu, започнато по силата на член 11, параграф 3 от основния регламент,
 —
 частично междинно преразглеждане, ограничено по обхват до разглеждане на формата на мерките, започнато по инициатива на Комисията по силата на член 11, параграф 3 от основния регламент, и
 —
 частично междинно преразглеждане, ограничено до проучване на вредата, започнато по инициатива на Комисията по силата на член 11, параграф 3 от основния регламент.
 1.5. Заинтересовани страни
 (9)
 В известието за започване Комисията прикани всички заинтересовани страни да се свържат с нея, за да вземат участие в разследването. Освен това Комисията изрично уведоми заявителите, всички известни производители износители, органите на КНР, известните вносители и ползватели за започването на преразглежданията и ги прикани да вземат участие. В известието за започване Комисията уведоми заинтересованите страни, че предвижда да използва Канада като трета държава с пазарна икономика („държавата аналог“) по смисъла на член 2, параграф 7, буква а) от основния регламент. Поради това Комисията информира за започването на процедурата и производителите в Канада и ги прикани да вземат участие.
 (10)
 Заинтересованите страни имаха възможността да изразят становището си относно започването на разследването и да поискат да бъдат изслушани от Комисията и/или от служителя по изслушванията в хода на търговските процедури.
 1.6. Извадка
 (11)
 В известието за започване Комисията посочи, че може да състави извадка от производители износители и вносители в съответствие с член 17 от основния регламент.
 1.6.1. Извадка от вносители
 (12)
 За да реши дали е необходимо изготвянето на извадка и, ако е необходимо — да подбере такава, Комисията поиска от несвързаните вносители да предоставят информацията, посочена в известието за започване.
 (13)
 Шестима несвързани вносители предоставиха исканата информация и се съгласиха да бъдат включени в извадката. В съответствие с член 17, параграф 1 от основния регламент Комисията подбра извадка от трима несвързани вносители въз основа на най-големия обем на вноса в Съюза. В съответствие с член 17, параграф 2 от основния регламент тя проведе консултации във връзка с подбора на извадката с всички известни засегнати вносители. Нито един


text:
от тях не представи коментари.
 1.6.2. Изготвяне на извадка от производители износители в КНР
 (14)
 За да реши дали е необходимо изготвянето на извадка и, ако е необходимо — да подбере такава, Комисията поиска от всички производители износители в КНР да предоставят информацията, посочена в известието за започване. Освен това Комисията се обърна към мисията на КНР към Европейския съюз с молба да посочи и/или да се свърже с други евентуални производители износители, които е възможно да проявят интерес към участие в разследването.
 (15)
 Девет производители износители в засегнатата държава, от които двама са свързани помежду си, предоставиха поисканата информация и дадоха съгласието си да бъдат включени в извадката. С оглед на сложността на случая и на структурата на съответната промишленост Комисията реши, че съставянето на извадка не е необходимо. Нито един от производителите износители не представи коментари относно съставянето на извадка. Седем от деветимата производители износители представиха отговори на въпросника, а двама оттеглиха съгласието си да съдействат.
 1.7. Образец на заявление за третиране като дружество, работещо в условията на пазарна икономика (ТДПИ)
 (16)
 Комисията изпрати на Laiwu формуляра за заявление за ТДПИ по смисъла на член 2, параграф 7, буква б) от основния регламент.
 1.8. Отговори на въпросника
 (17)
 Комисията изпрати въпросници на седемте оказали съдействие производители износители с цел да се направи оценка на вероятността от продължаване или повторно възникване на дъмпинга. Седемте производители износители изпратиха отговори. Комисията изпрати отделен въпросник на Laiwu, за да оцени доколко промяната в обстоятелствата е с дълготраен характер, що се отнася до дъмпинга. Дружеството изпрати отговор.
 1.9. Проверки на място
 (18)
 Комисията издири и провери цялата информация, която сметна за необходима за определянето на дъмпинга, произтичащата вреда и интереса на Съюза. Бяха извършени проверки на място в съответствие с член 16 от основния регламент в помещенията на следните дружества:
 а) производители от Съюза
 —
 S.A. Citrique Belge N.V., Tienen, Белгия,
 —
 Jungbunzlauer Austria AG, Vienna, Австрия,
 —
 Jungbunzlauer Ladenburg GmbH, Ladenburg, Германия;
 б) вносители
 —
 Azelis SA, Luxembourg, Люксембург,
 —
 RFI Food Ingredients Handelsgesellschaft mbH, Düsseldorf, Германия;
 в) ползватели
 —
 Bristol-Myers Squibb France Sarl, Rueil Malmaison, Франция,
 —
 Procter & Gamble International Operations, Petit Lancy, Швейцария,
 —
 Reckitt Benckiser (ENA) BV, Schiphol, Нидерландия;
 г) производители износители в КНР
 —
 Cofco Biochemical (Anhui) Co., Ltd., Bengbu,
 —
 Laiwu Taihe Biochemistry Co., Ltd., Laiwu,
 —
 RZBC Group, Rizhao,
 —
 Weifang Ensign Industry Co., Ltd., Changle, Weifang;
 д) производители в държавата аналог
 —
 Jungbunzlauer Canada Inc., Port Colborne, Канада.
 1.10. Разследван период в рамките на преразглеждането и разглеждан период
 (19)
 Разследването на дъмпинговия внос и вредата от него обхвана периода от 1 октомври 2012 г. до 30 септември 2013 г. („разследвания период в рамките на преразглеждането“, или „РПП“). Прегледът на тенденциите от значение за оценката на вредата обхвана периода от 1 януари 2010 г. до края на разследвания период в рамките на преразглеждането („разглеждания период“).
 2. РАЗГЛЕЖДАН ПРОДУКТ И СХОДЕН ПРОДУКТ
 2.1. Разглеждан продукт
 (20)
 Разглежданият продукт е лимонена киселина (включително тринатриев цитрат дихидрат) с произход от КНР, класиран понастоящем в кодове по КН ex


text:
2918 14 00 и ex 2918 15 00 („разглежданият продукт“).
 (21)
 Лимонената киселина се използва като подкиселител и регулатор на рН в широк спектър от приложения, като например напитки, храни, детергенти, козметични и фармацевтични продукти. Основните ѝ суровини са захар/меласи, тапиока, царевица или глюкоза (получена от зърнени култури) и различни агенти за микробна ферментация на въглехидрати в течна среда.
 2.2. Сходен продукт
 (22)
 Разследването показа, че следните продукти имат едни и същи основни физически, химически и технически характеристики, както и едни и същи основни употреби:
 1)
 разглежданият продукт;
 2)
 продуктът, произвеждан и продаван на вътрешния пазар на КНР;
 3)
 продуктът, произвеждан и продаван на вътрешния пазар на Канада, която послужи за държава аналог;
 4)
 продуктът, произвеждан и продаван в Съюза от промишлеността на Съюза.
 (23)
 Комисията реши, че тези продукти следователно са сходни продукти по смисъла на член 1, параграф 4 от основния регламент.
 3. ДЪМПИНГ
 3.1. Вероятност от продължаване на дъмпинга в рамките на преразглеждането с оглед на изтичане срока на мерките
 (24)
 В съответствие с член 11, параграф 2 от основния регламент Комисията разгледа дали към момента съществува дъмпинг и дали има вероятност дъмпингът да продължи или да възникне повторно при евентуално изтичане на срока на действащите мерки върху вноса от КНР.
 3.1.1. Нормална стойност
 — Държава аналог
 (25)
 Тъй като КНР не се счита за държава с пазарна икономика, нормалната стойност бе определена на базата на цената в трета държава с пазарна икономика в съответствие с член 2, параграф 7, буква а) от основния регламент. За тази цел трябваше да бъде избрана държава аналог (вж. съображение 9 по-горе).
 (26)
 В известието за започване Комисията уведоми заинтересованите страни, че предвижда да използва Канада като подходяща държава аналог, и прикани заинтересованите страни да представят коментари. Нито една от тях не представи коментари.
 (27)
 Канада бе използвана като държава аналог при първоначалното разследване. Тъй като съгласилото се да съдейства канадско предприятие беше единственият производител на лимонена киселина в Канада и беше свързано с един от подалите жалба производители, Комисията разгледа възможностите за получаване на съдействие от други известни държави производителки, като САЩ, Бразилия, Тайланд и Украйна. Едно бразилско и едно тайландско дружество изразиха готовност да съдействат, но в крайна сметка не представиха отговори на въпросника. Само единственият канадски производител на лимонена киселина предостави поисканата информация.
 (28)
 За разлика от САЩ, Бразилия, Тайланд и Украйна Канада понастоящем не прилага антидъмпингови мита по отношение на вноса на лимонена киселина. Освен това ставката на конвенционалното мито е 0 % (7).
 (29)
 Тъй като канадският пазар функционира в условията на свободна конкуренция, Комисията стигна до заключението, че Канада представлява подходяща държава аналог по смисъла на член 2, параграф 7, буква а) от основния регламент. Комисията установи нормалната стойност въз основа на продажбите на канадския производител на вътрешния пазар на несвързани клиенти.
 (30)
 Един от видовете на продукта не е бил произвеждан и продаван в държавата аналог и поради това не може да бъде сравнен със същия вид на продукта, произвеждан в КНР и изнасян за Съюза. Следователно нормалната стойност за този вид на продукта